b'\n_START_ARTICLE_\nPosvajanje\n_START_PARAGRAPH_\nPosvajanje ili posvojenje (lat. adoptio) je naziv za proces kojim posvojitelj uspostavlja roditeljstvo nad posvojenikom, koji u pravilu nije neposredni potomak posvojitelja._NEWLINE_Posvajanje se razlikuje od starateljstva ili sli\xc4\x8dnih odnosa, s obzirom da ima trajni karakter, odnosno posvojenik se od dru\xc5\xa1tva smatra posvojiteljevim djetetom te stje\xc4\x8de nasljedna i druga prava, odnosno odgovaraju\xc4\x87e obaveze._NEWLINE_Motivi za posvajanje mogu biti razli\xc4\x8diti; naj\xc4\x8de\xc5\xa1\xc4\x87i su vezani uz nemogu\xc4\x87nost posvojitelja da ima djecu prirodnim putem, odnosno da nekome ostavi svoje nasljedstvo ili da si osigura brigu u starosti. U pro\xc5\xa1losti je posvajanje imalo i ekomomsku, odnosno politi\xc4\x8dku komponentu; njime su se nastojale me\xc4\x91usobno vezivati utjecajne obitelji i klanovi. U modernim dru\xc5\xa1tvima posvajanje se popularizira kao jedan od oblika socijalne za\xc5\xa1tite, odnosno sredstvo za zbrinjavanje ne\xc5\xbeeljene djece i siro\xc4\x8dadi._NEWLINE_Posvojenje se po svojim metodama i pravnim efektima razlikuje od dru\xc5\xa1tva do dru\xc5\xa1tva. U modernim dru\xc5\xa1tvima je predmet regulacije od strane obiteljskoga prava._NEWLINE_Osoba koja \xc5\xbeeli posvojiti dijete, predaje zahtjev za posvojenje u centar za socijalnu skrb prema svom prebivali\xc5\xa1tu. Nakon psihosocijalne obrade, stru\xc4\x8dnjaci \xc4\x87e izraditi mi\xc5\xa1ljenje o podobnosti za posvojenje za potencijalne posvojitelje.'